Setu Barzhanoff, strollad c'hoariva brezhonek broioù ar reter. Hag ur spered a vefe gantañ a-wechoù ? Dont a rafe eus ar memes lec'h hag an anv kevrinus-se moarvat…  Gwall iskis eo al loen e gwirionez. Atav dre grec'hioù ha traoñioù, techet eo da ziflukañ eus neblec'h pa ne vez ket gortozet ken. Sachañ a ra warnañ evezh an dud en ur zañsal, kroget eo da gontañ un  istor ha setu eñ lieskementet. Mignon ar bugel pe pilpouzerezh ur c'hazh born pe c'hoazh un haroz kozh war e leve eo, ha kement-se war un dro. A daol trumm ez a e skabell d'ur vag hag a gas anezhañ kuit ganti.  Fidamdoue ! Met pe liv a zo gant spered Barzhanoff a-benn ar fin ? N'eus nemet o sellet e vo gouvezet 'm eus aon.